Atuk 'power'
Johor Bahru: "Saya tak suka jatuh sakit kerana nanti kena jumpa doktor jadi sebab itu cuba jaga kesihatan dengan aktif bersukan walaupun dalam usia begini.  "Satu lagi,  sejak kecil saya suka tengok watak adiwira  seperti Superman dan Incredible Hulk jadi karakter itu juga mendorong dapatkan badan seperti sekarang."  Itu kata Tajudin Mustaffa ketika ditanya apa dorongannya  mendapatkan  badan sihat dan cergas walaupun dalam usia yang sudah mencecah 61 tahun.  Kisah bapa dua anak dan datuk seorang cucu itu  perhatian selepas salah seorang anaknya memuat naik video   di TikTok. Video itu menunjukkan rangkuman perjalanan Tajudin ketika menyertai kejohanan Ironman hingga rata-rata netizen kagum dengan semangat dan tahap kecergasannya yang seperti orang muda.   Bercerita lanjut, Tajudin yang sudah bersara sebagai pegawai bank pada tahun lalu  berkata,  dia aktif dalam sukan endurance (ketahanan) sejak 1984 dengan penyertaan sulungnya adalah dalam kejohanan KL Maraton. "Pada 1988, saya berhenti dalam sukan itu dan beralih ke bina badan selama dua tahun malah sempat menyertai  Mr Johor 1990 serta  mendapat tempat keempat. "Dalam tahun 1997 dan 1998, saya belajar berenang namun hanya yakin menyertai acara Ironman Triathlon pada 2009 dengan jumlah (jarak)  226 kilometer (km) iaiu jarak yang  sukar disempurnakan," katanya ketika dihubungi Harian Metro.  Menurut Tajudin, dia sudah  menganggap rutin senaman dan kecergasan seperti satu ketagihan buatnya. "Saya ibaratkan senaman macam orang merokok kerana perokok resah kalau tak dapat hisap. "Begitu juga saya yang gelisah kalau tak bersenam sehingga pergi bercuti ke mana-mana pun, saya akan bawa kasut dan gogal renang'," katanya.  Ditanya soal penjagaan makanan, Tajudin berkata, dia tidak mengamalkan rutin diet dalam mengekalkan berat badan. "Saya  tak diet kerana suka makan nasi campur, nasi padang malah Laksa Johor pun. "Cuma kalau orang tanya macam mana dapat badan begini, cara saya adalah gandakan latihan jika makan  terlalu banyak. "Contoh kalau pergi kenduri makan nasi minyak, saya makan bertambah tapi esoknya lari tiga jam tapi ada  tekniknya," katanya yang sudah lima kali menyertai kejohanan Ironman dengan penyertaan paling jauhnya di Thailand.  Menurut Tajudin, dia belum terfikir untuk berhenti daripada terus aktif  kerana seronok dan menganggap aktiviti itu sudah sebati dengan dirinya. "Dalam usia begini, saya masih bersemangat malah konsisten berlatih  enam hari dalam seminggu dengan purata lapan jam ketika tiada pertandingan atau 15 jam jika perlu buat persediaan untuk kejohanan. "Tapi dalam seminggu pasti ada satu hari rehat kerana pemulihan  penting namun buat masa ini tiada ada jurulatih dan hanya berpandukan buku berkaitan kecergasan serta bahan bacaan di Internet. "Bagi saya, tiada istilah terlambat untuk orang di luar sana yang ingin aktif dalam sukan baik muda mahupun berusia dengan syarat kesihatan dalam keadaan baik serta dapatkan nasihat doktor rutin senaman apa sesuai dilakukan jika ada penyakit," katanya.